《新居成茂恭以诗见贺次韵奉酬》
宋代·喻良能

子美堂工始上元，断手乃在宝应年。
顾我无能为杜役，有此屋庐差不难。
欲移修竹梅花亚，暮霭朝烟迷上下。
室远地偏来者谁，时有相思稽老驾。
平生愿足不愿馀，底用虚名更著书。
虽无拄腹五千卷，且有山阳宅一区。
海内长句君最好，辱致新篇为善祷。
鸡豚社酒幸不远，来往他年成二老。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。